PRINC ยันไม่เกี่ยวดีล “สาธิต” ซื้อหุ้น BH ชี้ลงทุนส่วนตัว พร้อมแจงไร้ขัดแย้งทางธุรกิจ
PRINC ยันไม่เกี่ยวดีล "สาธิต" ซื้อหุ้น BH ชี้ลงทุนส่วนตัว พร้อมแจงไร้ขัดแย้งทางธุรกิจ
20 ม.ค. 2564

บริษัท พริ้นซิเพิล แคปิตอล จำกัด (มหาชน) หรือ PRINC เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่นายสาธิต วิทยากร กรรมการและผู้ถือหุ้นใหญ่ของ PRINC ได้เข้าลงทุนและได้หุ้นสามัญของบริษัท โรงพยาบาลบำรุงราษฎร์ จำกัด (มหาชน) หรือ BH  จำนวน 180,715,806 หุ้น ที่ราคา 103 บาทต่อหุ้น เป็นผลทำให้นายสาธิตเป็นผู้ถือหุ้นใหญ่ของ BH
ทั้งนี้ บริษัทขอชี้แจงว่า บริษัทไม่ได้เกี่ยวข้องกับการเข้าลงทุนใน BH ของนายสาธิต และได้รับการแจ้งจากนายสาธิตว่าการเข้าซื้อหุ้นใน BH ดังกล่าวมีวัตถุประสงค์เพื่อการลงทุนเท่านั้น ไม่มีการเข้าไปมีส่วนร่วมในการบริหารจัดการธุรกิจของ BH แต่อย่างใด ทั้งนี้ โครงสร้างการถือหุ้นของ BH และการบริหารงานของ BH ภายหลังจากที่นายสาธิตเข้าลงทุนก็ยังเป็นเช่นเดิม อยู่ภายใต้การดำเนินงานของผู้บริหารชุดเดิมทั้งหมด
นอกจากนี้ นโยบายการประกอบธุรกิจของบริษัทซึ่งมุ่งเน้นการขยายธุรกิจโรงพยาบาลไปต่างจังหวัดที่ยังขาดแคลนการให้บริการด้านการแพทย์ โดยมีกลุ่มเป้าหมายเป็นผู้มีรายได้ปานกลาง และให้บริการในราคาที่กลุ่มเป้าหมายสามารถใช้จ่ายได้ เห็นได้ชัดว่าบริษัทฯ กับ BH แม้อยู่ในธุรกิจเดียวกัน แต่มีความแตกต่างกันอย่างชัดเจนในด้านทำเลที่ตั้งอยู่คนละตลาด และมีกลุ่มเป้าหมายที่แตกต่างกัน
โดยบริษัทฯมีโรงพยาบาลตั้งอยู่ในต่างจังหวัดและปริมณฑล และมีกลุ่มเป้าหมายเป็ฯผู้มีรายได้ปานกลาง ส่วน BH จากข้อมูลที่ทราบเป็นการทั่วไป มีโรงพยาบาลตั้งอยู่ในกรุงเทพมหานครเพียงแห่งเดียว และมีกลุ่มเป้าหมายเป็นผู้มีรายได้สูง จึงไม่ใช่ธุรกิจที่แข่งขันกันอย่างเห็นได้ชัด ดังนั้น ธุรกิจที่บริษัทฯและ BH ดำเนินอยู่ ณ ปัจจุบันจึงไม่มีความขัดแย้งทางผลประโยชน์กันโดยตรง
 
 